
Parlamentul  României

                 Bucureşti, 21.09.2011




                                         

                     Nr.23/183/2011
AVIZ
asupra propunerii legislative pentru modificarea şi completarea Legii nr.88/2010 privind aprobarea unor măsuri financiare pentru întreprinderile mici şi mijlocii din industria berii


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, pentru aviz care va fi transmis Comisiei pentru buget, finanţe şi bănci, cu Propunerea legislativă pentru modificarea şi completarea Legii nr.88/2010 privind aprobarea unor măsuri financiare pentru întreprinderile mici şi mijlocii din industria berii, transmisă cu adresa nr.P.l.x. 391 din 07 iunie 2011, înregistrată sub nr.23/183 din 08 iunie 2011.


Consiliul Legislativ, cu avizul nr.206/28.02.2011, avizează favorabil propunerea legislativă cu observaţii şi propuneri.



Guvernul României nu a transmis punct de vedere asupra propunerii legislative.



Senatul, în  şedinţa din 01 iunie 2011, a respins propunerea legislativă.



Propunerea legislativă are ca obiect de reglementare modificarea şi completarea Legii nr.88/2010 privind aprobarea unor măsuri financiare pentru întreprinderile mici şi mijlocii din industria berii, în scopul protejării mediului concurenţial prin impunerea de măsuri compensatorii întreprinderilor beneficiare, prin instituirea unei scheme de ajutor de stat, ca urmare a solicitării Comisiei Europene de a include prevederi minimale pentru evaluarea şi autorizarea acestui ajutor. Propunerea legislativă vizează în principal, completarea textului Legii nr.88/2010 în sensul includerii unor anexe la lege în care sunt reproduse dispoziţiile cuprinse în Liniile directoare elaborate de Comisia Europeană în anul 2004. În cuprinsul acestora iniţiatorii preiau astfel o serie de definiţii, principii şi aspecte recomandate de Comisia Europeană din documentul menţionat, păstrând, în linii mari, structura stabilită de documentul european în ceea ce priveşte participarea financiară a întreprinderilor beneficiare, procedurile impuse, principiul „prima şi ultima data”, precum şi alte reguli procedurale.




Examinarea propunerii legislative a avut loc în şedinţele comisiei din datele de 28 iunie şi 21 septembrie 2011.

În urma dezbaterilor, membrii comisiei au hotărât, în unanimitate, avizarea negativă a propunerii legislative, deoarece, Legea nr.88/2010 privind aprobarea unor măsuri financiare pentru întreprinderile mici şi mijlocii din industria berii ţine cont de toate prevederile şi normele europene în vigoare în materia de ajutor de stat.



Prin obiectul de reglementare şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru această propunere legislativă este Camera Deputaţilor.

PREŞEDINTE,
Iulian Iancu
Consilieri parlamentari, 
Viorela Gondoş

